kardosdrur/scandi-wiki huggingface dataset:
Polydor Records

Polydor Records er et engelsk pladeselskab med hovedkontor i London. Polydor Records er ejet af Universal Music Group og indgår i et samarbejde med et andet Universal-selskab, Interscope Geffen A&M (IGA), der distribuerer Polydors udgivelser i USA. Som en del af samarbejdet distribuerer Polydor IGA's udgivelser i Storbritannien.

Polydor er Universal Music's næstældste label; det ældste er Deutsche Grammophon.

Historie 

Polydor var oprindeligt en uafhængig filial af Deutsche Grammophon Gesellschaft. Navnet blev første gang anvendt som et eksportmærke i 1924. Deutsche Grammophon hævdede rettighederne til varemærket His Master's Voice i Tyskland, hvor HMV udgivelserne blev solgt under varemærket Electrola. Som modstykke blev Deutsche Grammophon plader til eksport solgt under navnet Polydor.

Efter 2. verdenskrig blev Polydor i 1946 et pladeselskab til populærmusik, og Deutsche Grammophon udgav klassisk musik. De tyske rettigheder til His Master's Voice blev i 1949 overdraget til Electrola Records, der var en del af EMI. Polydor forblev Deutsche Grammophons eksport label, også for klassisk musik, i Frankrig og Spanien i "vinyl-æraen".

I begyndelsen af 1960'erne signede orkesterlederen Bert Kaempfert den dengang ukendte Tony Sheridan and the Beat Brothers til Polydor. The Beat Brothers blev siden til The Beatles. En række populære tyske kunstnere, så som James Last, Bert Kaempfert og Caterina Valente udgav på Polydor i 1960'erne, ligesom en række franske og spanske artister udgav på mærket. 1969 åbnede Polydor en filial i USA, men fik dog først for alvor en betydning på det amerikanske marked i 1971, da Polydor signede og købte rettighederne til James Browns bagkatalog.

PolyGram 
I 1972 fusionerede Polydor med det Philips-ejede Phonogram Records og skabte PolyGram i  USA. Polydor-mærket blev fortsat benyttet af det fusionerede selskab. Op igennem 1970'erne blev Polydor et af de førende rock-labels og stod også stærkt inden for den fremvoksende disco-bølge med artister som Bee Gees og Gloria Gaynor. Artister i 1970'erne talte bl.a. Eric Clapton, Joe Cocker, The Who, Slade m.fl.

I 1980'erne var Polydor fortsat en fornuftig forretning, selvom mærket i vidt omfang blev overgået af søster-selskabet Mercury Records.  Polydor overtog håndteringen af British Decca's pop-katalog. Salget var dog vigende, og Polydor blev af PolyGram placeret i en gruppe med andre knap så stærke labels under paraplyen PolyGram Label Group (PLG), hvor også Island Records, London Records, Atlas Records og Verve Records blev placeret. 

I 1994 fusioneredes Polydor Records og Atlas Records og udgav kortvarigt under mærket "Polydor/Atlas" gennem A&M Records, der også var en del af PolyGram. I 1995 ændrede Polydor/Atlas navn til blot at hedde Polydor Records igen.

Polydor er fortsat aktive, og har bl.a. overtaget distributionsrettighederne til Rolling Stones' bagkatalog.

I forbindelse med Universal Music Groups overtagelse af PolyGram er Polydor blevet en del af Universal.

Noter

Eksterne links 

Etableret i 1924
Pladeselskaber fra Tyskland
Pladeselskaber fra Storbritannien
Universal Music Group
Lis Adelvard

Lis Adelvard (født 24. januar 1931) er en dansk skuespillerinde. Hun optrådte i sin tid som Columbine på Pantomimeteatret i Tivoli.

Debuterede i 1956 hos Stig Lommer på ABC Teatret.

Sidenhen engagementer en lang række steder, bl.a. Det ny Scala, Det ny Teater, Ungdommens Teater, Amagerscenen og Folketeatret.

Filmografi 
I uddrag

 Mød mig på Cassiopeia – 1951
 Vagabonderne på Bakkegården – 1958
 Vi er allesammen tossede – 1959
 Den kære familie – 1962
 Tre mand frem for en trold – 1967
 Med kærlig hilsen – 1971

Eksterne henvisninger 
 www.danskfilmogteater.dk 
 

Filmskuespillere fra Danmark
Tre mand frem for en trold

Tre mand frem for en trold er en dansk komediefilm fra 1967, skrevet og instrueret af Knud Leif Thomsen.

Medvirkende 

 Lone Hertz
 Jørgen Ryg
 Axel Strøbye
 Ebbe Rode
 John Price
 Palle Huld
 Lis Adelvard
 Søren Strømberg

Eksterne henvisninger 
 

Danske film fra 1967
Komediefilm fra Danmark
Film instrueret af Knud Leif Thomsen
Film fra Danmark (administrationskategori)
Provence

Provence er en historisk provins i det sydøstlige Frankrig mellem floden Rhône, Middelhavet og Alperne. Provence indgår i dag i regionen Provence-Alpes-Côte d'Azur, men var indtil 1481 et selvstændigt kongedømme.

Det oprindelige sprog i Provence er provencalsk, en dialekt af occitansk.

Provence er kendt for mad, vin og parfume, sin smukke og vilde natur samt ikke mindst det fantastiske lys, som har tiltrukket mange kunstnere.

Provence er et feriemål på grund af de mange solskinstimer, tusindårige hulemalerier, romerske ruiner og mange andre bygningsværker.

Frankrigs tidligere provinser
Frankrigs geografi
Provence-Alpes-Côte d'Azur
Spændingsrækken

Spændingsrækken er en række af grundstoffer; brint samt metallerne, sorteret efter deres reaktionsvillighed: Metallerne i den venstre ende af rækken danner lettere kemiske forbindelser med andre stoffer, end metaller der står længere mod højre. Man taler undertiden om de nævnte metallers ædelhed, hvor de lidet reaktionsvillige stoffer sidst i rækken omtales som "ædle"; fordi de ikke gerne går i forbindelse med andre stoffer, kan man finde disse såkaldt ædle stoffer i ren, metallisk form i naturen.

Spændingsrækken for de mest almindelige metaller, ordnet efter faldende reaktionsvillighed, lyder:
Li, Cs, K, Ba, Ca, Na, Mg, Al, Mn, Zn, Cr, Fe, Co, Ni, Sn, Pb, H, Cu, Ag, Hg, Au, Pt

Hvis et bestemt stof "A" fra spændingsrækken indgår i en kemisk forbindelse, vil denne forbindelse reagere med ethvert stof "B" der står til venstre for stof "A" i spændingsrækken: Ved reaktionen udskilles stof "A" i ren form fra den kemiske forbindelse, og det mindre "ædle" stof "B" overtager "A's" plads i forbindelsen. Et særligt eksempel på dette er syrer, hvis kendetegn er deres tilbøjelighed til at levere brintioner til omgivelserne: Ethvert metal til venstre for brints plads i spændingsrækken kan opløses i en syre, hvorved brinten fra syren udskilles som gas mens metallet overtager brintens "plads" i syren, og danner et salt sammen med syreresten.

På grund af deres reaktionsvillighed iltes eller "ruster" metaller i den venstre ende af spændingsrækken generelt meget let, men aluminium bryder tilsyneladende denne regel, og bevarer en blank og tilsyneladende ikke synderlig "iltet" metaloverflade. Det skyldes det lag af aluminiumoxid der dannes ved oxideringen af aluminium; en ca. 3 mikrometer tynd men særdeles slidstærk "hinde" dannes på overflade af metallet, hvilket beskytter resten af metaller under dette lag. Denne proces kaldes passivering.

Den forenklede spændingsrække

Se også
Elektronegativitet
Ædelmetal

Kemi
Misty May

Misty May (født 30. juli 1977) er beach volley-spiller.

Misty May og makkeren Kerri Walsh begyndte deres samarbejde i 2001, og trods start-vanskeligheder, dominerede de World touren i 2003 og starten af 2004. I 2003 vandt parret fire af de fem finaler de kvalificerede sig til, og vandt desuden også VM. Misty May og Kerri Walsh sluttede som nr. to på verdensranglisten i 2003. I starten af 2004 blev det til tre sejre i de første otte turneringer.

Misty May deltog både ved OL 2000 (sammen med Holly McPeak) og ved OL 2004 sammen med Kerri Walsh. Ved Sommer OL 2000 blev Misty May og Holly McPeak slået i kvartfinalen af de senere bronze-vindere fra Brasilien Adriana Samuel og Sandra Pires. 

I college spillede Misty May indendørs volleyball og satsede på en karriere på det amerikanske landshold efter sin eksamen, ligesom fadderen Robert May, der sammen med det amerikanske landshold blev nr. syv ved OL 1968 i Mexico City. May fandt dog ikke indendørs volleyball værd at satse på så hun skiftede til beach volleyball, måske inspireret af sin tidligere babysitter Charles Kiraly, der også skiftede fra indendørs volleyball til beach volleyball. 

Sportsfolk fra USA
Volleyball
Kasino-Teatret

Kasino-Teatret. Varieté-teater i Rosenkrantzsgade i Aarhus. Opført 1900 efter tegning af arkitekt S.F. Kühnel. 

Blev indviet 7. december 1900. Bygherre og direktør var Marinius Olsen.

Kasino-Teatret havde gennem årene forskellig optræden med jonglører, operasang, kunstcykling, operetter, varieté og folkekomedier, og var et kendt forlystelsessted i byen.

Teatret havde varierende økonomiske vanskeligheder gennem årene og lukkede endeligt i februar 1943.

Senere flyttede Danmarks Radio ind i lokalerne og brugte dem til studier. Siden 1982 har teatret Svalegangen haft til huse i bygningerne.

Kilder 
 Aarhus Byens Historie 1870-1945. Århus Byhistoriske Udvalg. 1998
 Gamle Århusgader, Emanuel Sejr. 1960
 Som Århus morede sig. Bernhardt Jensen.1966

Eksterne henvisninger 

Teatre i Aarhus
Etableret i 1900
Keirin

Keirin er særlig disciplin i banecykling. Løbet køres som en sprint over otte omgange, hvor flere ryttere samtidigt kører mod hinanden.

De første fem og en halv omgang paces feltet af en cykel eller motorcykel, der holder 30 km/t. Det er ikke tilladt at overhale denne. Herefter er det alle mod alle ofte med ganske voldsomme spurtopgør som resultat.

Sporten kom fra 2000 med på det olympiske program.

Eksterne henvisninger 

Cykelsportsdiscipliner
Banecykling (cykelsport)
Peer Guldbrandsen

Peer Vilhelm Norden Guldbrandsen (født 22. oktober 1912 i Odense, død 13. marts 1996 i Stenlille, Sjælland) var en dansk forfatter, filminstruktør og skuespiller.

Faderen Johannes Norden Guldbrandsen blev gift den 5. juni 1896 i Hørsholm med solodanserinden og instruktøren Valborg Bodil Emilie Borchsenius (19-11-1872 - 05-01-1949). Han fik ingen børn med hende. I 1908 giftede han sig med skuespillerinden Anna (Anne) Marie Vilhelmine Guldbrandsen (født Warburg) (15-04-1873 - 15-04-1952). Sammen med hende fik han børnene Alice Norden Guldbrandsen (23-11-1909 - 08-03-1995), der indtil 1944 var skuespillerinde ved forskellige teatre og siden blev forfatterinde samt skuespilleren Peer Guldbrandsen.

Filmografi 
 Genboerne (1939)
 Jeg mødte en morder (1943)
 Det store ansvar (1944)
 De røde enge (1945)
 Penge som græs (1948)
 Dorte (1951)
 Amor i telefonen (1957)
 Det stod i avisen (1962)
 Et døgn uden løgn (1963)
 Der var engang (1966)
 Mig og min lillebror (1967)
 Nyhavns glade gutter (1967)
 Der kom en soldat (1969)
 Præriens skrappe drenge (1970)
 Og så er der bal bagefter (1970)
 Fætrene på Torndal (1973)
 Sønnen fra Vingården (1975)
 Hør, var der ikke en som lo? (1978)

Eksterne henvisninger 
 
 

Filminstruktører fra Danmark
Skuespillere fra Danmark
Personer fra Odense
Danskere i 1900-tallet
Sally Altschuler

Sally Salomon Altschuler (født 1953) er en dansk børnebogsforfatter og foredragsholder.

Han debuterede i 1993 med romanen Jordens salt, som samme år fik både skolebibliotekarernes og børnebibliotekarernes priser for bedste børnebog. Han har siden debuten udgivet mere end 40 bøger for børn og unge, billedbøger, romaner og også en del dramatik. I 2011 udkom hans første roman for voksne, slægtsromanen En engel bag øret (Gyldendal) samtidigt med børnebogen Min tipoldefar var russer og havde slangekrøller (Gyldendal). Begge bøger bygger på Altschulers egen jødiske slægts historie: Hans farmor, farfar, mormor og morfar ankom til København fra det jiddische Østeuropa i 1912.

Han har især interesseret sig for den digitale virkelighed og forholdet mellem fiktion og virkelighed.

Seneste udgivelser:

Drømmeren, ungdomsroman (Jensen & Dalgaard 2020)

Universe Unlimited I & II, serie for mellemgruppen (Jensen & Dalgaard 2022)

Golem - en opera, for voksne, (Jensen & Dalgaard 2022)

Sally Altschuler er uddannet lærer, og han underviser stadig børn og unge i at skrive kreativt. Han har i en årrække arbejdet med at udvikle børnelitteratur i Nepal og Vietnam sammen med lokale partnere.
Han har siddet i bestyrelsen for Dansk Forfatterforening 2001 - 2019, og stadig i samme forenings styrelse for BU-litteratur.

Referencer

Eksterne henvisninger 
 
 Sally Altschulers hjemmeside

Børnebogsforfattere fra Danmark
Science fiction-forfattere fra Danmark
Dansksprogede forfattere fra Danmark
Romanforfattere fra Danmark
Jøder fra Danmark
Danskere i 1900-tallet
Danskere i 2000-tallet
Mandlige forfattere i det 20. århundrede
Mandlige forfattere i det 21. århundrede
Modtagere af Børnebibliotekarernes Kulturpris
Modtagere af Forfatter Martin Jensen og hustru Manja Jensen Legat
Hørbylunde Bakke

Hørbylunde Bakke er en bakke 131 meter over havet. Bakken ligger i Hørbylunde Krat omkring 10 km vest for Silkeborg i Ikast-Brande Kommune. Den er mest kendt for at være stedet, hvor den danske digter og præst Kaj Munk blev henrettet af Gestapo den 4. januar 1944.

Per Højholt brugte bakken i et digt:

Jeg drømmer om et digt lige så indiskutabeltsom at hovedvej A15 trækker sig op over bakken 
med fire lastvogntog sejt krybende, op, opad
...som en Scania Vabis i slæbegear – 
...

Noter 

Bakker i Danmark
Lokaliteter i Ikast-Brande Kommune
Johannes Guldbrandsen

Johannes Norden Guldbrandsen (født 13. oktober 1871 på Frederiksberg, død 10. oktober 1922) var en dansk skuespiller.

Gift 1896 med kongelig solodanserinde Valborg Borchsenius (1872–1949). Ingen børn med hende. Fader til  og Peer Guldbrandsen. Ole Guldbrandsen. med Anna Marie Wilhelmine Warburg

Debut 1892 på Det kongelige Teater som Jacob Friis i Esmanns Den kære familie.

Eksterne henvisninger 
 
 

Skuespillere fra Danmark
Personer fra Frederiksberg
Casino Royale

Casino Royale (Banko for døden) er den første i en serie af romaner om agenten James Bond skrevet af Ian Fleming. Bogen udkom på engelsk i 1953 og er siden da blevet filmatiseret hele tre gange: en gang til tv i 1954, en gang som parodi i 1967 og i 2006 som en slags ny start på serien af Bond-film fra Eon Productions.

Plot 
Den franske fagforeningsleder Le Chiffre har mistet et millionbeløb, der tilhører kommunisterne og forsøger nu at genvinde det i Casino Royale. Bond sendes dertil for at spille mod Le Chiffre og tappe ham for penge i håb om, at kommunisterne selv vil dræbe Le Chiffre.

Filmatiseringerne 
Casino Royale er filmatiseret tre gange:
 Tv-film: Casino Royale (film fra 1954)
 Parodi: Casino Royale (film fra 1967)
 21. film i Eon-serien: Casino Royale (film fra 2006)

James Bond-bøger
Litteratur i 1953
Morgenflimmer

Morgenflimmer var Danmarks første morgen-tv-program. Det blev sendt på den københavnske lokal-tv-station Kanal 2, i første omgang som del af Kanal 2's programflade – senere som selvstændigt program med selvstændig sendetiladelse. programmet gik dog konkurs hvorefter sendetiladelsen gik tilbage til Kanal 2 der dog aldrig formåede at relancere programmet i en holdbar form.

Morgen Flimmer havde sin storhedstid i slutningen af 1980'erne.

Senere i 1990'erne blev ideen med morgen-tv taget op af både TV 2 og TV3, der lancerede hver deres morgen-tv-programmer, hvoraf kun TV2's Go' Morgen Danmark overlevede. DR sprang i starten af 2000'erne med på morgen-tv-vognen med et program med hovedvægt på nyheder.

Konceptet for Morgenflimmer var, ligesom i Go' Morgen Danmark, at blande nyheder, underholdning og servicestof. Dertil kom en særlig del af programmet, der var målrettet mod de mindste: Bubbers Badekar. Det var her tv-værten Bubber fik sit gennembrud – programmet blev senere solgt til TV2 under titlen 17 nul dut (men i folkemunde blev det aldrig kaldt andet end Bubbers Badekar). Morgenflimmer bød desuden i mange år på morgengymnastik med Anne Valentin.

En lang række kendte tv-personligheder, skuespillere og entertainere startede deres karriere på Morgen Flimmer. Heriblandt førnævnte Bubber (der startede som reporter, og senere blev vært for børne-delen), Ellen Hillingsø, Michael Carøe, Lars Klingert, Dorte Høeg, Camilla Miehe-Renard (der dog startede som studievært på andre Kanal 2-programmer), Claus Hagen Petersen (der dog var en gammel kending i tv-branchen), Frantz Howitz m.fl. De første værter på programmet var Michael Bundesen, Steen Andersen og førnævnte Claus Hagen Petersen.

Danmarks absolut første morgen tv program blev faktisk sendt i 1984 på lokal tv stationen TV-Aalborg.
Programmet hed Candyfloss og havde DJ Flemming Krøll som vært. Dorthe Geisling og Per Torp var producere, Kim Graugaard var redigeringstekniker.
I den første udsendelse præsenterede Flemming Krøll som den første i Skandinavien videoen "Last Christmas" med Wham!.

Eksterne henvisninger 
 

Tv-programmer fra Danmark
Danske tv-serier fra 1980'erne
Danske tv-serier fra 1990'erne
Støtteparti

Et støtteparti er et politisk parti, der ikke er med i regeringen, men udgør dennes parlamentariske grundlag. Støttepartier indtager således en mellemrolle mellem egentlige oppositionspartier og regeringspartier, idet de dels indgår mange forlig og aftaler med regeringen, men samtidig ikke er en del af den. Støtten kan være mere eller mindre helhjertet, og kan fordre større eller mindre politiske indrømmelser fra regeringen.

Se også 

Politik
Lykkehjulet

Lykkehjulet er et gameshow bygget over det amerikanske Wheel of Fortune. Programmet blev sendt på TV 2 fra 1988 til 2001 og igen fra 2018 med en 30 års jubilæumsspecial. Programmet fik fast sendeplads på TV2/Charlie fra januar 2020. 

Titelmelodien var komponeret af Jesper Ranum og Klaus Kjellerup.

Programmet skabte dansk tv-historie som et af de første store gameshow på dansk tv efter amerikansk forbillede og et af de første store tv-koncepter, der blev købt og importeret til landet.

Første vært på programmet var Michael Meyerheim (1988). Senere overtog Bengt Burg (1989-2000) afbrudt af en kort periode med Keld Heick (1996-97). Sæson 2001, blev styret af Lars Herlow. Til at hjælpe med at vende bogstavkasserne var der forskellige medværter, kendt under navnet Kategorina: Pia Dresner (1988), Carina Jensen (1989-94), Elona Sjøgren og Maria Hirse (1995-2001). 
Scenograf var arkitekt Ole Koefoed.

Lykkehjulets speaker var først Ole Jacobsen. Senere fulgte Henrik Hannibal og Dennis Johannesson.

I efteråret 2018 vendte programmet tilbage på TV 2 for at markere stationens 30 års jubilæum. Værten er Mikkel Kryger Rasmussen først kortvarigt med  Stephania Potalivo som medvært. 
Hun blev afløst af Kanya Natasja Rørbech.  Lykkehjulet produceres af produktionsselskabet STV Production.

De seks bogstavvendere 

 Pia Dresner (1988)
 Carina Jensen (1989 - 1994) med tilnavnet Kategorina, som er en samtrækning af "kategori" og "Carina"
 Elona Sjøgren
 Maria Hirse (1995 - 2001) 
 Stephania Potalivo (Lykkehjulets jubilæumsshow i 2018)
 Kanya Natasja Rørbech (2020 - )

Referencer

Eksterne henvisninger 
 

Tv-programmer fra TV 2 Danmark
Gameshows fra Danmark
Danske tv-serier fra 1980'erne
Danske tv-serier fra 1990'erne
Danske tv-serier fra 2000'erne
Wasserkuppe

Wasserkuppe er et 950 meter højt bjerg i naturbeskyttelsesområdet Hessische Rhön mellem de tyske byer Gersfeld og Poppenhausen og cirka 30 kilometer fra Fulda.

Wasserkuppe er det højeste bjerg i delstaten Hessen, og floden Fulda har sit udspring der.

Siden 1910 har bjerget været af betydning for forskellige former for flyvesport. Der blev foretaget tidlige eksperimenter med svæveflyvning på stedet, som i kraft af opvinde og gode udelandingsforhold i det åbne landskab var ideelt til formålet. De tyske forberedelser til svæveflyvningskonkurrencen ved (det aflyste) sommer-OL 1940 fandt sted her. I dag foretages der stadig intensiv svæveflyvning fra Wasserkuppe, ligesom paragliding, modelflyvning og drageflyvning dyrkes i området. Bjerget er desuden et populært udflugtsmål og er udgangspunkt for en betydelig vandreturisme.

Bjerge i Tyskland
Roskilde Bibliotekerne

Roskilde Bibliotekerne dækker biblioteksbetjeningen i Roskilde Kommune, samt centralbiblioteksfunktion for Region Sjælland og Bornholms Regionskommune.

Roskilde Bibliotekerne består af et centralbibliotek i Roskilde, fem lokalbiblioteker i Jyllinge, Gundsømagle, Ågerup, Gadstrup og Viby, en bogbus, et lokalhistorisk arkiv, Sjællands Stiftsbibliotek samt Intekk – salg af ydelser.

Siden 1. marts 2015 har alle lokalbibliotekerne været selvbetjent åbne, hvilket betyder, at man som låner kan lukke sig ind med sit sundheds- eller lånerkort, når personalet ikke er tilstede.

Eksterne henvisninger 
 Roskilde Bibliotekernes hjemmeside
 Roskilde Bibliotekerne på Facebook
 Roskilde Bibliotekerne på Twitter
 Roskilde Bibliotekerne på Instagram
 Roskilde Bibliotekerne på Flickr
 Roskilde Bibliotekerne på LinkedIn
 Roskilde Library Hangout i Secondlife

Folkebiblioteker i Danmark
Centralbiblioteker
Bibliotekerne
Bibliotekerne
Them Andelsmejeri

Them Andelsmejeri er et andelsmejeri beliggende i byen Them (Them Sogn, Vrads Herred) i det jyske søhøjland ikke langt fra Silkeborg. 

Mejeriet er et af Danmarks ældste andelsmejerier – og et af de få selvstændige, som stadig eksisterer. Historien går helt tilbage til 1888, hvor 47 andelshavere gik sammen. Siden er mejeriet vokset, mens landbruget har udviklet sig mod færre og større bedrifter. I dag er der 13 andelshavere, hvoraf seks er økologiske landmænd. Andelshavernes gårde ligger inden for 25 kilometers afstand til mejeriet og leverer alle mælk til de mange danbo- og specialoste, som mejeriet producerer. Af de mere kendte oste kan nævnes; Fætter Kras, Guld, Rød Krystal og Tollund-ostene.

Eksterne henvisninger 
Them Andelsmejeris officielle hjemmeside

Etableret i 1888
Mejerier i Danmark
Andelsselskaber i Danmark
Bygninger, konstruktioner og anlæg i Silkeborg Kommune
Stand (samfundsgruppe)

En stand (flertal stænder) er en samfundsgruppe i europæisk historie. Op gennem middelalderen deltes befolkningen gradvis i mere eller mindre skarpt adskilte samfundsklasser med konsekvenser for den enkeltes retsstilling. De fire stænder var gejstlighed, adel, borgere og bønder. I Frankrig før revolutionen kaldtes borgere og bønder under et for tredjestand.

I flere lande havde stænderne indflydelse på lovgivningen gennem stændermøder.

Se også 
 Kaste

Retshistorie
Sociale opdelinger
David Lean

David Lean (født 25. marts 1908, død 16. april 1991) var en engelsk filminstruktør og manuskriptforfatter. 

Han er især kendt for at have skrevet og instrueret en række storfilm som Broen over floden Kwai (1957), Lawrence af Arabien (1962), Doktor Zhivago (1965) og Vejen til Indien (1970). Det var film med store budgetter og mange medvirkende, som Lean formåede at få til at gå op i en højere enhed. Disse film blev såvel kunstneriske som publikumsmæssige successer, og Lean opnåede flere Oscar-nomineringer, hvor han modtog en Oscar for bedste instruktør med filmene Broen over floden Kwai og Lawrence af Arabien. Han modtog endvidere hæder for sit livsværk fra American Film Institute i 1990.

Filmografi 
Lean instruerede følgende film:
 Major Barbara (1941, ukrediteret)
 Havet er vor skæbne (1942)
 Disse lykkelige dage (1944)
 Elvira går igen (1945)
 Det korte møde (1945)
 Store forventninger (1946)
 Oliver Twist (1948)
 Stjålne timer (1949)
 Madeleine (1950)
 Gennem lydmuren (1952)
 En gevaldig tyran (1954)
 En sommers dårskab (1955)
 Broen over floden Kwai (1957)
 Lawrence af Arabien (1962)
 The Greatest Story Ever Told (1964, visse scener, ukrediteret)
 Doktor Zhivago (1965)
 Ryans datter (1970)
 Lost and Found: The Story of Cook's Anchor (1979, tv-kortfilm)
 Vejen til Indien (1984)

Eksterne henvisninger 
 

Filminstruktører fra Storbritannien
Oscar for bedste instruktør
Golden Globe for bedste instruktør
Briter i 1900-tallet
Giuseppe Sinopoli

Giuseppe Sinopoli (2. november 1946 – 20. april 2001) var en italiensk dirigent.

Sinopoli blev født i Venedig og studerede komposition hos Karlheinz Stockhausen. I 1984 blev han chefdirigent for Philharmonia i London og i 1992 for Staatskapelle Dresden. Han er bedst kendt for sine intense og til tider kontroversielle fortolkninger af operaer, specielt værker af italienske komponister og Richard Strauss.

Sinopoli døde mens han dirigerede Giuseppe Verdis Aida i Deutsche Oper i Berlin. Hans sidste indspilning var Antonín Dvořáks Stabat Mater.

Dirigenter fra Italien
Personer fra Venedig
Omkomne på scenen